FI Euroopan unionin virallinen lehti CE 84/669

(2004/C 84 E/0755)

KIRJALLINEN KYSYMYS P-0766/04

esittäjä(t): Giorgio Celli (Verts/ALE) komissiolle

(4. maaliskuuta 2004)

Aihe: Llubí—Crestaxt—Pollença-kanavoinnin rahoittaminen (Baleaarit)

Euroopan komissio päätti vuoden 2003 alussa myöntää koheesiorahastosta rahoitusta Llubí—Crestaxt—Pol-lençan kanavointihankkeeseen Mallorcan saarella Espanjassa. Baleaarien saarten aluehallitus teki tarjouskilpailun perusteella urakkasopimuksen, ja hankkeesta on nyt toteutettu 40 prosenttia. Hanke edistää merkittävästi Mallorcan vedenhallinta- ja jakelujärjestelmän toimivuutta. Tarkoituksena on rakentaa loppuun Tramuntana-vuorten juurella 90 kilometrin matkalla kulkeva Mallorcan vesiputki, johon johdetaan eri lähteistä tulevat vedet ja jonka avulla säädellään useita pohjavesiesiintymiä. Näin pystytään varmistamaan veden tarjonta useilla alueilla. Koska Mallorcalla vallitsee välimeren ilmasto ja saari on riippuvainen matkailuelinkeinosta, olosuhteet saarella vuorottelevat: Kesällä veden kysyntä on voimakasta ja sateet epäsäännöllisiä. Yli vuoden jatkunutta vesipulaa saattaa seurata muutama runsassateinen vuosi. Hankkeen tavoitteena on yhdistää yhteen järjestelmään suurin osa pintavesivarannoista ja osa pohjavesivarannoista, jotta sateisina kausina muodostuvat ylimääräiset pintavedet voivat suodattua tiettyihin erittäin suuriin karstimaa-alueilla oleviin pohjavesiesiintymiin. Näin pohjavesiesiintymien vedenkorkeus voi pysyä mahdollisimman korkealla tasolla, ja ne voivat toimia varantona kuivimpina aikoina. Hankkeella pyritään vähentämään veden liikakäyttöä ja varmistamaan veden tarjonta ohjaamalla vesi pohjavesiesiintymiin. Viime kesäkuun vaalien jälkeen aluehallitus vaihtui, ja uusi hallitus on keskeyttänyt vesijohdon pohjoisen osuuden rakennuttamisen. Lisäksi hankkeeseen on ehdotettu muutoksia, jotka eivät enää vastaa alkuperäisen hankkeen tavoitteita. Suunnitelmissa on yhdistää vesiputki Alcudiaan sijoitettavaan uuteen suolanpoistolaitokseen Crestatxin pohjavesiesiintymän sijasta, mikä merkitsee sitä, ettei Pollençan vesihuoltoa pystytä varmistamaan. Muutoksen tavoitteena on tuoda Alcudiaan rakennettavasta suolan-poistolaitoksesta vettä Palmaan matkailukauden ulkopuolella, jolloin suolanpoistolaitoksen tuottama vesi ei kulu saaren pohjoisosassa. Muutetusta hankkeesta ei ole vielä järjestetty uutta tarjouskilpailua, eikä sille ole teknisiä perusteita. Onko komissio valmis myöntämään rahoitusta rakennustöihin, vaikka hanke ja sen tavoitteet ovat muuttuneet huomattavasti? Voiko komissio tutkia, onko hanke yhteisön lainsäädännön mukainen, sillä rakennustyöt ovat täysin erilaisia kuin ne, jotka hyväksyttiin vuonna 2002?

Michel Barnier'n komission puolesta antama vastaus

(30. maaliskuuta 2004)

Komissio on todellakin hyväksynyt Llubí—Crestaxt (Sa Pobla) -vesijohtoverkkohankkeelle koheesiorahastosta myönnettävän yhteisrahoituksen. Tässä yhteisrahoituspyynnössä kyseinen hanke esitettiin laaja-alaisena ja itsenäisenä hankkeena. Mahdollisen Crestaxt (Sa Pobla)—Pollença -hankkeen osalta ei ole jätetty yhteisrahoitusta koskevaa pyyntöä.

Yhteisön rahoitus on kohdistettava alkuperäiseen ja hyväksyttyyn hankkeeseen. Kaikenlaiset rahoitettua hanketta koskevat muutokset, koskivatpa ne sitten töitä tai esitettyjä tavoitteita, edellyttävät komission tutkimusta, jossa varmistetaan muun muassa yhteisön sääntöjen noudattaminen. Mitä tulee koheesiorahaston rahoittamaan hankkeeseen, komissio ei toistaiseksi ole saanut minkäänlaista pyyntöä, jossa esitettäisiin alkuperäisen päätöksen muuttamista. Jos Espanjan viranomaiset esittävät alkuperäistä hanketta muuttavan ehdotuksen, komissio tutkii sen.

On aiheellista muistuttaa, että kaikissa unionin alueella toteutettavissa hankkeissa, rahoitettiinpa niitä sitten yhteisön varoista tai ei, on noudatettava voimassa olevaa lainsäädäntöä erityisesti ympäristönsuojelun ja julkisia hankintoja koskevien sopimusten osalta.